Ivana Šojat: Po zidovima crtam drveće

U sažetku piše sljedeće: 'Ovaj roman donosi isječak iz suvremene adolescentske svakodnevice…' Ja bih dodala da je ovo roman za svakog roditelja, ali i svakog tinejdžera, posebice tinejdžera dječaka. Prepun je poruka za današnje društvo. Ovo je roman koji daje odgovor na pitanje koje se često čuje u svakodnevnoj komunikaciji- što je to s današnjom mladeži? Odgovor je uvijek bio i ostao isti. Znate ga. A roman je samo odjek tog odgovora. U romanu su predivno, detaljno i tako fino opisane emocije koje svakodnevno bojaju naš svijet. Roman otkriva onaj drugi svijet, u nama, onaj kojeg često previđamo, zakapamo, odmahujemo na njega rukom… Nismo uopće svjesni njegova učinka na druge, njegove poruke, njegove snage. I premda roman donosi bogatstvo emocija koje svakoga dana definiraju naše međusobne odnose, sve je napisano 'pitko', čita se s lakoćom, posve nam je blisko i razumljivo, gotovo stvarno. Emocije nas vode kroz roman nježno, baš kao i linije drveća na koricama knjige… 

Marija G.